નસીબની બલિહારી હતી કે કલાકો બાદ તેમનો અવાજ બહાર સંભળાયો હતો અને એ પણ બહુ ધીમો. તેમના દિયર પ્રકાશભાઈ તેમના સંબંધીઓ સાથે તેમને શોધવા કાટમાળ જોઈ રહ્યા હતા ત્યારે તેમને બહુ જ ઝીણા અવાજમાં જયાબહેનના દીકરા પરેશને બોલાવવાનો અવાજ સંભળાયો હતો એથી તેમણે એ અવાજ સામે જયાભાભી નામની બૂમ પાડી હતી. પછી તેમણે તરત જ બચાવકાર્ય કરી રહેલા NDRFના જવાનોને રિક્વેસ્ટ કરીને કહ્યું હતું કે પ્લીઝ, અહીંનો કાટમાળ ખસેડો. અમારા પરિવારમાંથી કોઈક જીવતું છે. એટલે તરત જ એ તરફનો કાટમાળ ખસેડવાના પ્રયાસ શરૂ થયા હતા અને છેવટે બિલ્ડિંગ તૂટી પડ્યાના ૧૮ કલાક બાદ રાતે સાડાબાર વાગ્યે તેમને NDRFના જવાનોએ બહાર કાઢ્યાં હતાં. તેમને કાઢવામાં NDRFના જવાનોએ પણ રિસ્ક લીધું હતું. જયાબહેનના વાળ એક લોખંડના સળિયામાં ફસાઈ ગયા હતા એને કાપીને તેમને બહાર કાઢવામાં આવ્યાં હતાં. ફઈને સુખરૂપ બહાર નીકળેલાં જોતાં સામે જ ઊભેલા તેમના ભાઈના દીકરા પરેશે ‘ગણપતિ બાપ્પા મોરયા’ કહીને તેમને કૉલ આપ્યો હતો. તરત જ જયાબહેને તેને કહ્યું હતું કે પરેશ (તેમનો દીકરો) અને તારા ફુવા બધા અંદર છે તેમને કાઢો. ભાણેજ પરેશે કહ્યું હતું કે અમે તેમને કાઢી લઈશું. એ પછી જયાબહેનને સારવાર માટે JJ હૉસ્પિટલમાં લઈ જવાયાં હતાં.